b'\n_START_ARTICLE_\nCANDU\n_START_PARAGRAPH_\nCANDU reaktor (akronim za CANada Deuterium Uranium) je te\xc5\xbekotla\xc4\x8dnovodni reaktor (PHWR), ki so ga izumili v Kanadi. Moderator je te\xc5\xbeka voda, jedrsko gorivo pa je naravni neobogateni uran (0,72% \xc2\xb2\xc2\xb3\xe2\x81\xb5U). Te\xc5\xbeka voda ima namesto dveh atomov vodika, dva atoma devterija -  D\xe2\x82\x82O. Razvili so ga v poznih 1950ih pri Atomic Energy of Canada Limited (AECL) in Hydro-Electric Power Commission of Ontario in Kanadski GE. Vsi reaktorji za proizvodnjo elektri\xc4\x8dne energije v Kanadi so tega tipa, poleg tega se reaktorji CANDU ali njegove izvedenke uporabljajo tudi v Indiji, Pakistanu, Argentini, Ju\xc5\xbeni Koreji, Romuniji in na Kitajskem._NEWLINE_CANDU reaktor generira elektriko precej podobno kot termoelektrarna: kontrolirana jedrska reakcija spro\xc5\xa1\xc4\x8da toploto, ki se uporablja za generiranje pare, ta para potem \xc5\xbeene konvencionalno parno turbino. CANDU uporablja dva hladilna cikla, podobno kot tla\xc4\x8dnovodni reaktor. V primarnem ciklu je te\xc5\xbeka voda, ki slu\xc5\xbei kot moderator in kot hladilno sredstvo, te\xc5\xbeka voda je pod visokim tlakom, tako da ne zavre. Te\xc5\xbeka voda potem v izmenjevalniku (uparjalniku) prenese toploto na sekundarni hladilni cikel, ki ima obi\xc4\x8dajno "lahko" vodo. Para potem \xc5\xbeene parno turbino._NEWLINE_Prednosti CANDU reaktorjev so, da se lahko menja gorivo med delovanjem "on line" (reaktorja ni potrebno izklopiti) in gorivo je neobogateni uran, ki je cenej\xc5\xa1i kot 4-5% obogateni, ki ga uporabljajo tla\xc4\x8dnovodni in vrelovodni reaktorji. CANDU reaktorji lahko tudi delujejo na odpadno gorivo iz tla\xc4\x8dnovodnih reaktorjev - t. i. DUPIC (Direct Use of spent PWR fuel In CANDU). Odpadno gorivo ima okrog 1,1% procenta fisilnih materialov kot so \xc2\xb2\xc2\xb3\xe2\x81\xb5U in \xc2\xb2\xc2\xb3\xe2\x81\xb9Pu, vendar ima tudi druge visokoreaktivne izotope in nevtronske strupe, zaenkrat se ne uporablja. Lahko se uporablja tudi plutonij iz razgrajenih jedrskih bomb._NEWLINE_CANDU reaktor se lahko konfigurira v oplodni reaktor na torij. Torij je v naravi 3X bolj pogost kot uran, vendar naravni torij ni fisilen, zato ga je najprej treba "oploditi"._NEWLINE_CANDU uporablja velike koli\xc4\x8dine te\xc5\xbeke vode, ki je sorazmerno draga._NEWLINE_Trenutno je po svetu v uporabi 29 CANDU reaktorjev in dodatnih 13 derivativov v Indiji.'